ທຳນຽບຂາວ ວ່າ ສະຫະລັດ ຈະບໍ່ຖອນຕົວ ອອກຈາກ NAFTA ໃນເວລານີ້
ທຳນຽບຂາວ​ໄດ້​ກ່າວວ່າ ປະທານາທິບໍດີທຣຳ ​ໄດ້​ຕົກລົງ ທີ່​ຈະ​ບໍ່​ຖອນ​ໂຕ ອອກ​ຈາກ NAFTA ໃນ​ຂະນະ​ນີ້ ​ ແລະ​ບັນດາ​ຜູ້ນຳ​ ​ໄດ້​ຕົກລົງ ​ທີ່​ຈະ​ດຳ​ເນີນ​ຂັ້ນ​ຕອນ ​​ໃນທັນທີ ອິງ​ຕາມລະບຽບ​ການພາຍ​ໃນ.
ຫຼັງຈາກມີລາຍງານວ່າ ປະທານາທິບໍດີດໍໂນລ ທຣຳ ໄດ້ພິຈາລະນາທີ່ຈະອອກດຳລັດ ຝ່າຍບໍລິຫານ ເພື່ອຖອນສະຫະລັດ ອອກຈາກ ຂໍ້ຕົກລົງການແລກປ່ຽນການຄ້າເສລີ ໃນອາເມຣິກາເໜືອຫຼື NAFTA ທຳນຽບຂາວໄດ້ກ່າວໃນວັນພຸດວານນີ້ວ່າ ທ່ານທຣຳ ໄດ້ຕັດສິນໃຈທີ່ຈະບໍ່ເອົາບາດກ້າວດັ່ງກ່າວຫຼັງຈາກໄດ້ໂອລົມສົນທະນາທາງໂທລະສັບ ກັບບັນດາຜູ້ນຳປະເທດການາດາ ແລະ Mexico ແລ້ວ ນັບຕັ້ງແຕ່ ໄດ້ເລີ້ມການໂຄສະນາຫາສຽງເປັນປະທານາທິບໍດີ ທ່ານ ທຣຳ ໄດ້ຕຳນິຕິຕຽນ ຂໍ້ຕົກລົງການຄ້າຂອງສະຫະລັດ ໂດຍສະເພາະຂໍ້ຕົກລົງ NAFTA ໂດຍກ່າວວ່າ ຂໍ້ຕົກລົງ ທີ່ເຊັນກັນ ໃນປີ 1994 ນັ້ນ ແມ່ນ “ໄພຫາຍຍະນະ” ແລະອະນຸຍາດໃຫ້ມີ ການຍ້າຍວຽກ ທັງຫຼາຍຂອງສະຫະລັດ ໄປຍັງ Mexico ທຳນຽບຂາວໄດ້ກ່າວວ່າ ລາຍງານຍັງໄດ້ກ່າວເພີ່ມຕື່ມວ່າ ທ່ານ ທຣຳ ແມ່ນຖືເປັນກຽດທີ່ຈະໄດ້ເຮັດວຽກຮ່ວມກັບນາຍົກລັດຖະມົນຕີການາດາ ທ່ານ Justin Trudeau ແລະປະທານາທິບໍດີ Mexico ທ່ານ Enrique Pena Nieto ແລະທ່ານ ກໍເຊື່ອວ່າ ຂັ້ນຕອນການເຈລະຈາຄືນໃໝ່ ຈະເຮັດໃຫ້ປະເທດທັງສາມ ເຂັ້ມແຂງຕື່ມຂຶ້ນ ຖະແຫຼງການຂອງລັດຖະບານ Mexico ສະບັບນຶ່ງ ໄດ້ຢືນຢັນກ່ຽວກັບການໂອ້ລົມ ສົນທະນາທາງໂທລະສັບລະຫວ່າງ ທ່ານ ທຣຳ ກັບທ່ານ Pena Nieto ໂດຍກ່າວວ່າ ຜູ້ນຳທັງສອງ ໄດ້ຕົກລົງກັນ ອີງຕາມຄວາມສະດວກ ໃນການບຳລຸງ ຂໍ້ຕົກລົງ NAFTA ແລະຈະປະສານງານກັບການາດາເພື່ອໃຫ້ມີການເຈລະຈາກັນແບບສຳເລັດຜົນ ທີ່ຈະເປັນຜົນປະໂຫຍດໃຫ້ທັງສາມປະເທດ ເຊົ້າວັນພຸດວານນີ້ ໂຄສົກຂອງກະຊວງການຕ່າງປະເທດການາດາ ໄດ້ກ່າວວ່າ ທ່ານທຣຳ ໄດ້ເເນເປົ້າໝາຍໃສ່ການາດາໃນສັບປະດານີ້ ໃນອັນທີ່ທ່ານເອີ້ນວ່າ ເປັນການແລກປ່ຽນທາງການຄ້າທີ່ບໍ່ເປັນທຳ ແລະສັ່ງໃຫ້ເພີ່ມພາສີ 20 ເປີເຊັນ ຕໍ່ການສົ່ງອອກໄມ້ຂອງການາດາ